༄༅། །གཙུག་ཏོར་རྣམ་རྒྱལ་གྱི་རབ་གནས་འཆི་མེད་བདུད་རྩིའི་ཆུ་རྒྱུན་བཞུགས་སོ།། ན་མོ་གུ་རུ་ཨུཥྞི་བི་ཛཱ་ཡ། རྣམ་པར་རྒྱལ་མའི་སྒོ་ནས་འདི་རང་གི་མཆོད་རྟེན་ཁོ་ན་ལ་རབ་གནས་བྱ་ཚུལ་ནི་སློབ་དཔོན་རིན་པོ་ཆེ་བསོད་ནམས་རྩེ་མོའི་གསུང་རབ་ལས་འབྱུང་བ་བཞིན་ལ་བླ་མ་གོང་མ་གཞན་གྱི་གསུང་གིས་ཁ་བསྐང་སྟེ་ལག་ལེན་ནག་འགྲོས་སུ་བཀོད་ན། སྟོང་ཆོག་བྱེད་ཚེ་དེའི་ཆས་བཤམས་ལ། སློབ་དཔོན་གྱི་མདུན་དུ་བུམ་པ་བཤམ་མ་དགོས་ཤིང་། ཏིང་ཤགས་དང་རྡོར་དྲིལ་ལ་ཁྱད་ཆེར་མེད་པས་སྤྲོས་པ་ལ་དགའ་ན་རྡོར་དྲིལ་བྱ། མཆོད་རྟེན་བཞུགས་པའི་དྲུང་དུ་ཆུ་གཉིས་སྔོན་འགྲོའི་ཉེར་མཆོད་རྒྱས་པར་ཅི་འབྱོར་དང་། ཕྱོགས་སྐྱོང་བསྒོ་བའི་ཟླུམ་གཏོར། ཆ་གསུམ་གཏོར་མ། སྦྱང་ཆས། ཁྲུས་སྡེར། མེ་ལོང་། སྐུ་ཕྱིས་རྣམས་དང་། རང་གི་མདུན་དུ་རྡོར་དྲིལ། མེ་ཏོག བུམ་པ་གཅིག་རྡོ་རྗེ་གཟུངས་ཐག་ཡུངས་དཀར། གུ་གུལ་རྣམས་བཤམས་ལ། ཐམས་ཅད་མཁྱེན་པ་དཀོན་མཆོག་ལྷུན་གྲུབ་ཀྱིས་མཛད་པའི་རྣམ་རྒྱལ་སྟོང་ཆོག་ལས་འབྱུང་བ་བཞིན་ཨོཾ་བཛྲ་ཨ་མྲྀ་ཏ་ནས། རང་ལ་གཉིས་སུ་མེད་པར་ཐིམ། ཞེས་པའི་བར་གྱིས་བདག་བསྐྱེད་དང་བུམ་པ་ཨ་མྲྀ་ཏས་བསངས། སྭཱ་བྷ་ཝས་སྦྱངས་བ་ནས། ཡོངས་སུ་གང་བའི་ནང་དུ་སྣ་ཚོགས་པདྨ་འདབ་མ་བརྒྱད་པའི་ལྟེ་བ་ཞེས་པ་ནས། དབང་བསྐུར་རྒྱས་འདེབས་ཀྱི་བར་བྱས་ལ་ཆུ་གཉིས་སྔོན་འགྲོ་ཉེར་མཆོད། རྣམ་རྒྱལ་འཇིག་རྟེན་དབང་ཕྱུག་སོགས་ཤླཽ་ཀ་གཅིག་གིས་བསྟོད། རང་གི་སྙིང་ཁ་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ནས་སོང་བས་ལྷ་རྣམས་ཀྱི་ཐུགས་རྒྱུད་བསྐུལ། སྐུ་ལུས་ལས་བདུད་རྩིའི་རྒྱུན་འབབ་པས་བུམ་པ་གང་བར་གྱུར་ཞེས་དང་། ལེགས་སོའི་ཕྱག་རྒྱ་མེ་ཏོག་དང་བཅས་པས་གཟུངས་རིང་ཚར་གཅིག་བཏོན་ལ་བུམ་པ་ལ་མེ་ཏོག་གཏོར། དེ་ནས་གཟུངས་རིང་ཚར་གཉིས་སྔགས་ཐུང་གཉིས་བརྒྱ་རྩ། གོང་ལྟར་མཆོད་བསྟོད་པད་ཀོར་དང་བཅས་པས་ཨོཾ་ཨཱཿཧཱུྃ། མཆོད་ཡོན་ཕུལ་བའི་རྐྱེན་གྱིས་ཡེ་ཤེས་པ་གཤེགས། དམ་ཚིག་པ་ཞུ་བ་ལས་བྱུང་བའི་བུམ་པའི་ཆུ་ནུས་པ་དང་ལྡན་པར་གྱུར། རྡོ་རྗེ་སེམས་དཔའི་ཡིག་བརྒྱ་ཚར་གསུམ། དེ་ནས་ཞི་བ་དང་། ཞི་དྲག་ཕྱེད་མ་དང་དྲག་པོའི་སྦྱང་བ་རྣམས་སྤྱི་འགྲེ་བཞིན་ལ། བདེར་གཤེགས་པའི་ཐུགས་ཀྱི་རྟེན་ལ་རབ་ཏུ་གནས་པར་བྱེད་པ་ལ་བར་དུ་གཅོད་པ་ཞེས་སོགས་སྦྱར། མཆོད་རྟེན་གཉིས་ཡོད་ན་ཐུགས་རྟེན་དག་ལ། གསུམ་ཕན་ཆད་ལ་ཐུགས་རྟེན་རྣམས་ལ་ཞེས་སྦྱར། རྟེན་རྙིང་པ་ལ་རྟེན་ཁྲུས་དང་རབ་གནས་བྱ་རྒྱུ་དེ་ལ་ཕར་ཕྱིན་དྲུག་གི་ཁྲུས་གང་ལ་སེར་སྣ་མ་བཅས་རྒྱུན་བཞིན་དང་ཡང་ཇི་ལྟར་བལྟམས་པ་ནས་སྐུ་ཕྱི་བའི་སྔགས་རྫོགས་པའི་བར་རྒྱུན་བཞིན་ནོ། །མཆོད་རྟེན་ཨ་མྲྀ་ཏས་བསངས། སྭཱ་བྷཱ་ཝས་སྦྱངས། སྟོང་པའི་ངང་ལས་མཆོད་རྟེན་གྱི་འོག་ཏུ་པཾ་ལས་པདྨ། ཨ་ལས་ཟླ་བ། བྷྲཱུཾ་ལས་འཁོར་ལོ། བུམ་པའི་ནང་དུ་པད་ཟླའི་སྟེང་དུ་བྷྲཱུཾ། དེའི་འོད་ཀྱིས་སྣོད་ཀྱི་འཇིག་རྟེན་འོད་དུ་ཞུ། མཆོད་རྟེན་ལ་ཐིམ། དེ་ཡང་འོད་དུ་ཞུ་ནས་སྟོང་པར་གྱུར། སྟོང་པའི་ངང་ལས་སྐད་ཅིག་གིས་མཆོད་རྟེན་གྱི་རང་བཞིན་རྣམ་སྣང་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། དར་དང་རིན་པོ་ཆེས་བརྒྱན་པ། པད་ཟླའི་སྟེང་དུ་སྐྱིལ་ཀྲུང་གིས་བཞུགས་པར་གྱུར། དེ་ཡོངས་སུ་གྱུར་པ་ལས་རིན་པོ་ཆེ་ལས་གྲུབ་པའི་མཆོད་རྟེན་ཞེས་པ་ནས། ལྷ་དགུ་ཡོངས་རྫོགས་བསྐྱེད་དེ། ཡེ་ཤེས་པ་སྤྱན་འདྲེན་གྱི་བཛྲ་ས་མཱ་ཛཿའི་བར་བདག་བསྐྱེད་བཞིན། མི་འདྲ་བའི་ཁྱད་པར་གནས་གསུམ་བྱིན་བརླབས་ལ་དཔྲལ་བ་དང་ལྟེ་བ་བརླ་གཉིས་ཀྱི་ཡིག་འབྲུ་རྣམས་མེད་ཀྱང་ཆོག མ་ལུས་སེམས་ཅན་ནས། རོལ་མོ་འབུལ་བའི་བར་དོན་གཉིས་ལྷུན་འགྲུབ་བཞིན་ཛཿཧཱུྃ་བཾ་ཧོཿབརྒྱ་རྩ་ལ་སོགས་པ། དབང་བསྐུར་རྒྱས་འདེབས་མཆོད་པ་བསངས་སྦྱངས། བྱིན་བརླབས། འཇིག་རྟེན་ཁམས་ཀྱི་ནས། ལྡ་ལྡི་འབུལ་བའི་བར་སྟོང་ཆོག་བཞིན། དྲིལ་གསིལ་གདངས་དང་བཅས་པའམ་མེད་ཀྱང་རུང་། དཔལ་མོ་གང་ཞིག་ནས། གཙུག་ཏོར་སྤྲུལ་པའི་སྐུ་ལ་ཕྱག་འཚལ་ལོའི་བར། ཕྱག་བྱར་འོས་པ་སོགས་སྤྱན་དབྱེ་དོན་གཉིས་ལྷུན་འགྲུབ་བཞིན། སྔགས་ཙམ་གྱིས་མཆོད་པ་འབུལ་ཚུལ་སྟོང་ཆོག་བཞིན་དང་། སྣ་ཚོགས་པདྨ་སོགས་མཆོད་
རྟེན་གྱི་བསྟོད་་་་་་
པ་འབུལ་ཚུལ་སྟོང་ཆོག་བཞིན་དང་། སྣ་ཚོགས་པདྨ་སོགས་མཆོད་རྟེན་གྱི་བསྟོད་པ་ཤླཽ་ཀ་གཅིག རྣམ་རྒྱལ་འཇིག་རྟེན་དབང་ཕྱུག་སོགས། ཕྱག་བྱར་འོས་པ་སོགས། ཡེ་དྷར་བརྒྱ་རྩ་བཟླས་ལ་འཐོར་ནས་འབྲུ་རེ་རེ་བཞིན་ཡེ་དྷར་གྱི་ཡི་གེ་སེར་པོ་འོད་འབར་བར་གྱུར་ནས་མཆོད་རྟེན་ལ་ཆར་འབབས་པ་བཞིན་ཐིམ་པས་བྱིན་གྱིས་བརླབས་པར་བསམ་ལ་བརྟན་བཞུགས་དོན་གཉིས་ལྷུན་གྲུབ་བཞིན་ལ། ཐུགས་རྟེན་འདི་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཞེས་སོགས་གྲངས་མང་ཉུང་གི་རྣམ་དབྱེ་སྦྱོར་ཚུལ་གོང་འཁོད་བཞིན་མཆོད་པ་གསར་པ་བཤམ་པའམ་མིན་ན་ཁ་གསོས་ལ་བསངས་སྦྱངས་བྱིན་རླབས། མཆོད་ཡོན་ཕར་ཆེར་སོགས་ནས། ལྡ་ལྡི་འབུལ་བའི་བར་སྟོང་ཆོག་བཞིན་དང་། ཕྱག་འཚལ་བ་དང་བཅས་པས་དཔལ་མོ་གང་ཞིག་ནས། སྤྲུལ་པའི་སྐུ་ལ་ཕྱལ་འཚལ་ལོའི་བར། ཆ་གསུམ་སྤྱི་འགྲེ་ལ་གསང་བ་ཐམས་ཅད། ཨོཾ་བཛྲ་ཨ་མྲྀ་ཏས་བྱ། བདེན་བདར་གྱི་ཚེ་སྦྱིན་པའི་བདག་པོ་འཁོར་དང་བཅས་པ་ལ་གནོད་ཅིང་འཚེ་བར་བྱེད་པའི་སོགས་སྦྱར། ཆོས་སྐྱོང་བསྒོ་བའི་གཏོར་མ་ཨ་མྲྀ་ཏས་བསངས། སྭཱ་བྷཱ་ཝས་སྦྱངས། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཿཧཱུྃ། ལན་གསུམ། རང་གི་སྙིང་ཁ་ནས་ཞེས་པ་ནས། ཀུན་འགྲུབ་ཤོག་ཅེས་པའི་བར་རྒྱལ་ཆེན་བཞིའི་གཏོར་ཆོག་བཞིན་ལ། བཛྲ་མུཿམི་བརྗོད་པར་མཆོད་རྟེན་གྱི་སེང་ཁྲིའི་ཕྱོགས་བཞིར་བཞུགས་པར་བསམ་ལ། བདག་གི་རབ་ཏུ་གནས་པ་ནས། རྒྱུན་མི་འཆད་པ་འབྱུང་བའི་ཕྲིན་ལས་མཛོད་ཅིག་གི་བར་དོན་གཉིས་ལྷུན་གྲུབ་བཞིན། རྡོ་རྗེ་སེམས་དཔའི་ཡིག་བརྒྱ་ཚར་གསུམ། མ་འབྱོར་བ་དང་སོགས་ཀུན་རིག་གི་མཇུག་ཆོག་བཞིན། ཕྱོགས་བཅུ་ན་སོགས་རྟེན་བཞུགས་རྣམ་རྒྱལ་སྟོང་ཆོག་བཞིན། བདག་གི་བཅོམ་ལྡན་ཁྱེད་སྐུ་ནས། དབུལ་བ་སེལ་གྱུར་ཅིག་གི་བར་དཔལ་མོ་གང་ཞིག་མའི་མཇུག་བཞིན། ཕུན་སུམ་ཚོགས་པ་ཤླཽ་ཀ་གསུམ། འཇིག་རྟེན་འདྲེན་པའི་སོགས། རྣམ་རྒྱལ་འཇིག་རྟེན་སོགས། བདག་གི་ཚེ་རབས་སོགས། མི་འགྱུར་ལྷུན་པོ་སོགས་བཀྲ་ཤིས་ཅི་རིགས་བྱའོ། །དེ་ལས་ཅུང་ཟད་རྒྱས་པར་སྤྲོ་ན། དགེ་འདུན་བཅུ་ལས་མི་ཉུང་བ་ཚོགས་ལ་གསོ་སྦྱོང་ནས་འཁོར་འདས་ཀྱི་མགྲོན་ལ་གཏོར་མ་བཏང་བའི་བར་སྟོང་ཆོག་བཞིན་ཉམས་སུ་བླངས་ནས་རབ་གནས་ཀྱི་སྦྱང་བ་ནས་ཆོས་སྐྱོང་བསྒོ་བའི་བར་བྱས་ལ། ཆ་གསུམ་རབ་གནས་ཀྱི་དེས་གོ་ཆོད། སྟོང་ཆོག་གི་མཇུག་གི་མཆོད་བསྟོད་བྱ། ཡིག་བརྒྱས་ལྷག་ཆད་ཁ་བསྐང་བ་མན་ཆད་རབ་གནས་ཀྱི་མཇུག་བཞིན་བགྱིས་ན་གོང་མའི་དགོངས་པ་དང་མི་འགལ་ཞིང་ཆོ་ག་ཚད་ལྡན་འབྱུང་བར་སེམས་སོ། །ཞེས་རྣམ་པར་རྒྱལ་མའི་ཁྱད་པར་གྱི་རབ་གནས་བྱ་ཚུལ་འདི་ཡང་ས་སྐྱ་པ་ཀུན་བློས་རང་གི་ཚེ་སྤེལ་བ་སོགས་བསྟན་དོན་དགོས་གལ་ཆེ་ངེས་ཞིག་ལ་རྣམ་རྒྱལ་གྱི་སྐུ་དང་གཟུངས་འབུམ་ཕྲག་བཞུགས་པའི་མཆོད་རྟེན་བཞི་གདན་པའི་ཉེ་འཁོར་དུ་འཕྲལ་བཞེངས་བགྱིས་སྐབས་སློབ་དཔོན་རིན་པོ་ཆེ་བསོད་ནམས་རྩེ་མོས་མཛད་པའི་རྣམ་རྒྱལ་རྟོག་འགྲེལ་དང་། རྗེ་དཀོན་མཆོག་ལྷུན་གྲུབ་ཀྱིས་མཛད་པའི་སྟོང་ཆོག་ལ་གཞི་བྱས་འཕྲལ་མར་སྦྱར་བ་དགེ་ལེགས་འཕེལ།། །།

ཀུན་དགའ་བློ་གྲོས།
གཙུག་ཏོར་རྣམ་རྒྱལ་གྱི་རབ་གནས་འཆི་མེད་བདུད་རྩིའི་ཆུ་རྒྱུན།

:Rare Texts of the Sakya TraditionR
Thubten